O‘zbekistonlik WhatsApp foydalanuvchilari ommaviy tarzda Telegram'ga o‘tayotganligi haqida xabar berildi

O‘zbekistonlik WhatsApp foydalanuvchilari ommaviy tarzda Telegram dasturiga o‘tishni boshladi. Bu haqda Twitter'ning o‘zbekistonlik a’zolari qoldirgan xabarlarga asoslanib “Kun” nashri ma’lum qildi.

 Telegram dasturidan skrinshot
Bunday tvitlardan birida foydalanuvchi Telegram dasturini yozda ko‘chirib olganida hech kim unga e’tibor bermaganini, endi esa do‘stlaridan 40 kishi o‘sha dasturni ishlata boshlaganini ta’kidlagan. Boshqa bir tvitterchi butun Toshkentning Telegram’ga asta-sekinlik bilan o‘tayotganini qayd etgan va “WhatsApp endi avvalgidek emas”, — deya qo‘shimcha qilgan. Yana bir foydalanuvchi ham ko‘pchilikning Telegram’ni afzal ko‘rayotganini, bunga WhatsApp’dagi nosozliklar sabab bo‘layotganini yozgan.
“Kun”ning yozishicha, WhatsApp'dan Telegram'ga migratsiya ayniqsa 8—9-noyabr kunlari kuchaygan. Bunga WhatsApp so‘nggi kunlarda texnik muammolarga duch kelgani sabab bo‘lishi mumkin. Texnik nosozliklar haqida WhatsApp rasmiy tvitteri xabar bergan.
sorry we just had a brief outage. our servers went back in time 1hr and couldn't find their way back to the future without flux capacitor
— WhatsApp Status (@wa_status) November 3, 2013
Biz bu borada Telegram rasmiy tvitteriga murojaat qildik. Bizning “Chindan ham o‘zbekistonlik WhatsApp foydalanuvchilari Telegram'ga o‘tyaptimi?” degan savolimizga “Foydalanuvchilar WhatsApp'dan o‘tyaptimi-yo‘qmi, bilmadik, ammo juda ko‘p o‘zbekistonliklar Telegram'ga a’zo bo‘lmoqda” degan javobni oldik.
@Bittabola well, I can't verify their WA past, but we are definitely seeing a LOT of new users from Uzbekistan, yes.
— Telegram Messenger (@telegram) November 10, 2013
WhatsApp bosh direktori Yan Kumga qilgan murojaatimizga hozircha javob olganimiz yo‘q.
Telegram dasturi WhatsApp'ga juda o‘xshash bo‘lsa-da, ishlash tezligi, butunlay bepulligi va yuborilayotgan xabarlar shifrlanishi uning ustun tomonlaridan biri, deb ko‘rsatilgan dastur rasmiy saytida. Hozirgi paytda Telegram iOS, Android, Windows va Mac OS X operatsion tizimlarida ishlaydi. Dasturning Java versiyasi ustida ish olib borilayotgani haqida dasturchi Denish Olshin o‘zining “Vkontakte”dagi sahifasida xabar beradi.
Aziz mushtariylar, siz WhatsApp'dan Telegram'ga o‘tdingizmi? Nima uchun?